Die Columbus was ‘n Nederlandse skip wat in 1822 sonder enige lewensverlies op ‘n onbekende plek aan die ooskus van Suid-Afrika vergaan het. Hierdie driemaster van 800 ton was die eiendom van die firma De Vries & Kie van Amsterdam en onder bevel van kapt. J. Grevelink. Op 19 of 20 Mei 1822 verlaat dit die hawe van Batavia op pad na Nederland met aan boord ‘n bemanning van 40 en 51 soldate onder luit. Gerlings en ‘n vrag koffie, suiker en ander tropiese handelsware. Op 17 Junie was kapt. Grevelink so dronk dat hy in ‘n stryery en bakleiery met van sy bemanningslede betrokke was. Daarna kry hy ‘n senuwee-ineenstorting en bly dae aaneen in sy kajuit sonder om aandag aan sy pligte as kaptein te gee. Op 17 Julie kies die skip koers na die Agulhasbank. Nog dieselfde aand verander die kleur van die seewater en besef die bemanning dat hulle naby land is. Waarskynlik weens foutiewe berekeninge weet hulle nie presies waar hulle is nie. Daarna volg ‘n reeks teenslae wat veroorsaak dat die skip op die rif beland. Gelukkig verander die windrigting en kom die skip los.